સોફા પરથી હળવે રહીને ઊભા થતી વખતે એમણે હિંમતભાઇ, દિનુભાઇ અને જીવણલાલ સામે જોયું. 'આપના આ મિત્ર ઉપર લક્ષ્મીજીની કૃપા છે. મેં જે કહ્યું એની બહાર ચર્ચા ના કરતા. શેઠને આપત્તિમાંથી ઉગારવા માટે લેભાગુઓનું ટોળું ટાંપીને જ બેઠું હશે.' હરિવલ્લભદાસ અને ત્રણેય સ્ત્રીઓને સમજાવ્યું. 'પોતાના કાર્યક્રમમાં ફેરફાર કરવાનો ચમત્કાર ક્યારેક ઉપરવાળો કરતો હોય છે. એ માટે પ્રાર્થના અને માત્ર પ્રાર્થના જ બાજી પલટી શકે. એ એક માત્ર ઉપાય તમારી પાસે છે.'